**Pique la Lune**

*Lucia Eniu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pique la Lune

a fost

un mic Prinț

Albastru

în Citadela cu turnuri nemurinde

a Tărâmului dintre Clepsidre

Pique la Lune

se înveşmânta în pelerine de cumulus

sută la sută

şi purta

semeț

pe pletele-i înțelepte

grămezi de abisuri

Pique la Lune

visa

câte-n pământuri

şi-n nepământuri

irosindu-şi toți vulcanii onirici

la jocuri de noroc interstelare

Pique la Lune

îşi ținea ochelarii 3D

pe nasul în vânt

adulmecând paşii nevremuirii

pe tabla de şah a găurilor negre

şi

Doamne

cum râdea

Pique la Lune

cu şiraguri de perle desferecate

în gura-i peticită cu sori zburători

până la timpanele neauzitului

Pique la Lune

- licoare magică pe buzele necuprinsului.